**Pályázat**

**a JAKkendő-díj arculati elemeinek tervezésére**

tervezőgrafikus szakos művészeti középiskolások és felsőoktatási hallgatók számára

Benyújtási határidő: 2016. március 7. éjfél

A József Attila Kör és a MrSale Öltönyüzlet pályázatot ír ki a közös alapítású JAKkendő-díj arculati elemeinek megtervezésére.

**A pályázat célja**

A pályázat célja, hogy a tehetséges fiatal prózaírók számára meghirdetett díj arculatát tehetséges fiatal grafikusművészek bevonásával alakítsuk ki, lehetőséget adva ezzel a pályájuk elején lévő írók mellett fiatal képzőművészeknek is a bemutatkozásra. A fiatal irodalom mellett így egy másik művészeti ágban is támogatva az új művészgeneráció pályaindulását. A pályázat konkrét célja pedig a JAKkendő-díj arculatának kialakítása, a díj szellemiségéhez illeszkedő korszerű kommunikációs látvány kidolgozása, amely alkalmas a díj megjelenítésére és a díjazott művek azonosítására.

**Pályázók köre**

A pályázatra grafikusi képzést nyújtó középiskolák és felsőoktatási intézmények tervezőgrafika szakos vagy a szakterület iránt érdeklődő tanulói, hallgatói nyújthatnak be pályázatot. A pályázatban megjelölhető az a mentor, művésztanár is, aki érdemben közreműködött a pályamű létrehozásában.

**A pályaművek leadásának módja és határideje**

A pályázatokat elektronikus úton kérjük elküldeni a jakkendografika@gmail.com címre 2016. március 7-én éjfélig. A pályázatokat kizárólag elektronikus úton tudjuk elfogadni. Kérjük, hogy a file nevében a beküldő neve is jelenjen meg a könnyebb azonosíthatóság érdekében.

**Pályázati feltételek**

A pályázó felelősséget vállal azért, hogy a pályázat a saját műve, mellyel semmilyen szerzői és egyéb jogot nem sért, illetve kijelenti, hogy bármilyen, esetleges jogsértésből adódó kárért felel. A feltétel megsértése esetén a pályázat érvénytelen, amennyiben pedig a pályázat eredményhirdetése után derül fény a jogsértésre, a pályázó köteles a díjat visszaszolgáltatni.

A József Attila Kör Irodalmi Egyesület és a MrSale Öltönyüzlet a pályázat anyagának felhasználására teljes és kizárólagos jogot szerez, illetve a nyertes pályázat anyagát és az ötletgazda diák és mentora nevét nyilvánosságra hozhatja. A díjazásban részesült pályamunka a kiírók tulajdonába kerül, aki további ellenszolgáltatás nélkül azt fölhasználhatja.

**Pályázati anyag**

A pályázatnak tartalmaznia kell

* a kitöltött pályázati űrlapot (ld. a pályázati felhívás mellékletét)
* a pályázati anyagokat egy db pdf file-ban, legfeljebb 2 MB méretben
* kiskorú pályázó estén a szülő hozzájárulását a pályázat benyújtásához

**Eredményhirdetés és a pályázat díja**

A beérkezett pályaműveket a zsűri értékeli, a pályázókat 2016. április 8-ig e-mailben tájékoztatjuk az eredményről. A kiírók fenntartják maguknak a jogot, hogy a pályázatot eredménytelennek nyilvánítsák.

A nyertes pályázó 20.000 Ft értékű ajándékutalványt kap a MrSale Öltönyüzletbe, melynek felhasználásakor a pályázó és mentora ingyenes öltözködési- és stílustanácsadásban részesülnek.

A nyertes pályamunkát a pályázat kiírója megjeleníti a JAKkendő-díj offline és online felületein és a díjazott köteteken, a tervező és mentora nevét föltünteti a kiadvány impresszumában és a díj honlapján.

A pályázat első három helyezettje számára eljuttatjuk az eddig megjelent JAKkendő-díjas köteteket, valamint az *Írók öltönyben* című kiadványt.

**A zsűri**

A beérkezett pályaművek közül grafikusokból és marketingszakemberekből álló háromtagú zsűri választja ki a díjazandó alkotásokat.

**Brief**

**A JAKkendő-díjról röviden**

*„Próza az, amit kinyomtatnak.”
(Ottlik Géza)*

A JAKkendő-díj Magyarországon ritka és kivételes módon magánalapítású szépirodalmi díjként jött létre 2012-ben.

A JAKkendő-díj alapító támogatója a MrSale Öltönyüzlet, melynek cégvezetője, Békés Zoltán fontos célnak tartja a magyar kultúra és mindenekelőtt a fiatal kortárs magyar irodalom helyzetbe hozását, és hogy az elismerést évről-évre odaítéljék egy pályakezdő magyar prózaírónak. Az alapító szándéka hosszútávon az is, hogy a díj a könyvek eladásából és további támogatásokból önfenntartóvá váljon.

A díjra 40 évesnél fiatalabb, önálló kötettel még nem rendelkező prózaírók pályázhatnak a mű kéziratának benyújtásával. A pályázati anyag lehet novelláskötet, kisregény, regény, vagy egyéb szépirodalmi prózai munka. A beérkezett pályaműveket egy 5 fős, a JAK által felkért szakmai zsűri bírálja el.

A mindenkori JAKkendő-díjas szerző könyve a József Attila Kör Irodalmi Egyesület nagy hagyománnyal rendelkező JAK-füzetek sorozatában lát napvilágot. A díjhoz pénzjutalom is kapcsolódik.

Az elismerést eddig három alkalommal adták át. A díjazott szerzők és műveik:

* Szil Ágnes: *Tangram*
* Mán-Várhegyi Réka: *Boldogtalanság az Auróra-telepen*
* Papp-Zakor Ilka: *Angyalvacsora*

A díjat negyedik alkalommal 2016 áprilisában ünnepélyes díjátadó keretében adják majd át, a díjazott mű a 2016. évi Ünnepi Könyvhétre jelenik meg.

A pályázati felhívás szövege a JAK honlapján olvasható: <http://jozsefattilakor.hu/jakkendo-dij/>

**Elvárások a tervvel szemben:**

* A terv fókuszában a minőség, az igényesség álljon, mely mindkét alapítót a maga területén jellemzi
* A terv izgalmasan utaljon az alapító támogató, minőségi férfiruházatot forgalmazó üzlet alaptevékenységére, de a „JAKkendő” konkrét megjelenítése nem követelmény
* A terv adjon lehetőséget az alapítók logóival való összekapcsolásra, együttes használatra
* A terv kialakításánál előny a sokféle felhasználhatóság, ennek érdekében a tömör, nem közhelyes, friss, kreatív, közérthető, kifejezésmód.
* A tervezett elemeknek színes és szürkeárnyalatos formában is alkalmazhatóaknak kell lenniük és kis méretben is felismerhetőeknek kell maradniuk
* A terv a hosszú távú alkalmazhatóság érdekében nem tartalmazhat évszámot

**Tervezendő grafikai elemek**

A pályaműnek minimálisan az alábbiakat kell tartalmaznia:

* A JAKkendő-díj logója színes és szürkeárnyalatos verzióban
* Arculati színek meghatározása
* Levélpapír-sablon, fontkészlet meghatározása
* A JAKkendő-díjas könyvön elhelyezendő matrica terve

MELLÉKLET

PÁLYÁZATI ADATLAP

A pályázó diák neve:

Születési éve:

A pályázó diák mentorának neve (nem kötelező):

A pályázó diák iskolájának neve, címe:

A pályázati folyamat során kapcsolattartásra használandó email cím:

Szülői hozzájárulás

Hozzájárulok, hogy gyermekem, ………………………………………………………………. a JAKkendő-díj arculattervezési pályázatára pályaművét benyújtsa, és a pályázatban szereplő módon a művet és az alkotó nevét a pályázat kiírója nyilvánosságra hozza.

…………………………………………………..
szülő, gondviselő aláírása

tanúk :